Document ID: 32003R2246

Komisijas Regula (EK) Nr. 2246/2003
(2003. gada 19. decembris)
par īpašiem nosacījumiem atbalsta piešķiršanai par cūkgaļas privātu uzglabāšanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2759/75 par cūkgaļas tirgus kopīgo organizāciju [1] un jo īpaši tās 4. panta 6. punktu un 5. panta 4. punktu,
tā kā:
(1) Attiecībā uz cūkgaļu intervences pasākumus var veikt, ja Kopienas reprezentatīvajos tirgos cūkas liemeņu vidējā cena ir mazāka par 103 % no bāzes cenas un ir paredzams, ka tā paliks minētajā līmenī.
(2) Tirgus cenas ir nokritušās zem minētā līmeņa un, ņemot vērā sezonālās un cikliskās tendences, šāds stāvoklis varētu saglabāties.
(3) Jāveic intervences pasākumi. Tos var attiecināt tikai uz atbalsta piešķiršanu par privātu uzglabāšanu saskaņā ar 1990. gada 27. novembra Regulu (EEK) Nr. 3444/90, ar ko paredz sīki izstrādātus noteikumus par atbalsta piešķiršanu cūkgaļas privātai uzglabāšanai [2].
(4) Saskaņā ar Padomes 1975. gada 29. oktobra Regulas (EEK) Nr. 2763/75, ar ko paredz vispārējus noteikumus par atbalsta piešķiršanu cūkgaļas privātai uzglabāšanai [3], 3. pantu Komisija var nolemt saīsināt vai pagarināt uzglabāšanas periodu. Jānosaka gan atbalsta summas konkrētiem uzglabāšanas periodiem, gan summas, kas pievienojamas vai atskaitāmas, ja Komisija pieņem šādu lēmumu.
(5) Lai atvieglotu pārvaldi un kontroli saistībā ar līgumu noslēgšanu, jānosaka minimālie daudzumi.
(6) Jānosaka nodrošinājuma līmenis, kas nodrošinās to, ka uzglabātāji pilda savas līgumsaistības.
(7) Šajā regulā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. No 2003. gada 22. decembra privātas uzglabāšanas atbalsta pieteikumus var iesniegt saskaņā ar Regulu (EEK) Nr. 3444/90. To produktu saraksts, par kuriem ir tiesības saņemt atbalstu, un attiecīgās summas ir noteiktas šīs regulas pielikumā.
2. Ja Komisija pagarina vai saīsina uzglabāšanas periodu, atbalsta summu attiecīgi koriģē. Piemaksas un atskaitījumi par vienu mēnesi un par vienu dienu ir noteikti pielikuma 6. un 7. ailē.
2. pants
Minimālais daudzums, par kādu slēdz līgumu, un produkta minimālais daudzums ir:
a) 10 tonnas attiecībā uz atkaulotiem produktiem;
b) 15 tonnas attiecībā uz pārējiem produktiem.
3. pants
Nodrošinājuma apmērs ir 20 % no atbalsta summām, kas noteiktas pielikumā.
4. pants
Šī regula stājas spēkā dienā, kad tā publicēta Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 19. decembrī

Labels: 3
17
19
6